Diari Oficial de la Generalitat Valenciana


Sumari del DOGV 7331, del 04-08-2014 (2014/7270)

RESOLUCIÓ de 8 de juliol de 2014, de la Conselleria d'Educació, Cultura i Esport, per la qual s'incoa expedient per a declarar Bé d'Interés Cultural, amb la categoria de zona arqueològica, el jaciment arqueològic subaquàtic de les restes Bou Ferrer, situat a la costa davant del terme municipal de la Vila Joiosa (Alacant), i s'obri un període d'informació pública.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7331

Data del DOGV
:   04-08-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7270


Data del document
:   08-07-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 8 de juliol de 2014, de la Conselleria d'Educació, Cultura i Esport, per la qual s'incoa expedient per a declarar Bé d'Interés Cultural, amb la categoria de zona arqueològica, el jaciment arqueològic subaquàtic de les restes Bou Ferrer, situat a la costa davant del terme municipal de la Vila Joiosa (Alacant), i s'obri un període d'informació pública. [2014/7270]  
Vist l'informe dels servicis tècnics de la Direcció General de Cultura de la Conselleria d'Educació, Cultura i Esport de la Generalitat, favorable a la incoació d'expedient per a declarar Bé d'Interés Cultural amb la categoria de zona arqueològica el jaciment arqueològic subaquàtic de les restes Bou Ferrer, situat a la costa davant del terme municipal de la Vila Joiosa (Alacant) i la proposta en el mateix sentit elevada per la Direcció General de Cultura de la Conselleria d'Educació, Cultura i Esport.  
Considerant el que disposen els articles 27 i 28 de la Llei 4/1998, d'11 de juny, del Patrimoni Cultural Valencià, esta conselleria, en allò que li competix, resol:  
  
Primer  
Incoar expedient per a declarar Bé d'Interés Cultural, amb la categoria de zona arqueològica, el jaciment arqueològic subaquàtic de les restes Bou Ferrer, situat a la costa davant del terme municipal de la Vila Joiosa (Alacant), i encomanar-ne la tramitació a la Direcció General de Cultura d'esta conselleria.  
  
Segon  
De conformitat amb el que disposa l'article 28 de la Llei 4/1998, d'11 de juny, del Patrimoni Cultural Valencià, determinar els valors del jaciment arqueològic subaquàtic de les restes Bou Ferrer que justifiquen la seua declaració com a Bé d'Interés Cultural amb la categoria de zona arqueològica, delimitar-lo, descriure'l amb les parts integrants o consubstancials que l'identifiquen, delimitar el corresponent entorn de protecció per a este quant a la necessària tutela d'un àmbit territorial més ampli que excedix el del mateix jaciment declarat i fixar les normes de protecció de la zona arqueològica i del seu entorn en l'annex adjunt a la present resolució.  
  
Tercer  
En compliment del que establix l'article 27.3 de la Llei 4/1998, d'11 de juny, del Patrimoni Cultural Valencià, notificar la present resolució al Servici Provincial de Costes a Alacant, a la Capitania Marítima del Ministeri de Foment a Alacant i a l'Ajuntament de la Vila Joiosa, i fer-li saber que, de conformitat amb el que establixen els articles 35 i 36 en relació amb el 27.4 de la Llei, la realització de qualsevol actuació en la zona arqueològica o en el seu entorn haurà de ser autoritzada preceptivament per la Direcció General de Cultura, amb caràcter previ a la seua realització i a l'atorgament de totes les autoritzacions que siguen necessàries.  
  
Quart  
D'acord amb el que preveuen l'article 86 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 27 de la Llei 4/1998, d'11 de juny, del Patrimoni Cultural Valencià, obrir un període d'informació pública, a fi que totes les persones que tinguen interés puguen examinar l'expedient durant el termini d'un mes a partir de la publicació de la present resolució en el Diari Oficial de la Comunitat Valenciana. L'expedient estarà a disposició dels interessats en la seu de la Direcció General de Cultura, avinguda de la Constitució, número 284, de València.  
  
  
Quint  
Que en compliment del que disposa l'article 27.3 de la llei es notifique la present resolució al Registre General de Béns d'Interés Cultural dependent de l'Administració General de l'Estat per a la seua anotació preventiva.  
Sext  
Que la present resolució, amb els seus annexos, es publique en el Diari Oficial de la Comunitat Valenciana i en el Boletín Oficial del Estado.  
  
València, 8 de juliol de 2014.- La consellera d'Educació, Cultura i Esport: María José Catalá Verdet.  
  
  
ANNEX I  
Descripció del jaciment arqueològic subaquàtic de les restes Bou Ferrer i de les parts que l'integren, i valors que justifiquen la seua declaració com a Bé d'Interés Cultural  
  
1. Denominació:  
Restes Bou Ferrer  
  
2. Localització:  
A la zona marítima coincident amb la província d'Alacant. Port comercial més pròxim al jaciment: la Vila Joiosa  
Les coordenades UTM del jaciment, així com les del seu entorn de protecció, consten en l'expedient de protecció.  
  
3. Descripció  
Parts integrants:  
El jaciment arqueològic denominat restes Bou Ferrer està compost per les restes d'un barco i el seu carregament, que es troba en l'actualitat protegit per un tancament subaquàtic.  
Segons les dades obtingudes en els estudis realitzats fins ara, el seu carregament principal es conserva pràcticament íntegre i està format per un conjunt homogeni d'àmfores Dressel 7-11 que es destinaven al transport de salses de peix. El carregament secundari estava composta per lingots de plom. S'han pogut documentar també objectes propis de la marineria.  
Les parts integrants del jaciment són el barco amb els seus aparells (àncores, pals, eixàrcies, velams...), el carregament principal, els carregaments secundaris i l'utillatge de la tripulació.  
Descripció general:  
El descobriment de les restes romanes Bou Ferrer va ser comunicat a l'Ajuntament de la Vila Joiosa en 1999 pels bussejadors esportius José Bou i Antoine Ferrer, els cognoms dels quals van donar nom al jaciment arqueològic subaquàtic. Les restes reposen davant de les platges de la Vila Joiosa en la zona marítima situada al sud del cap de la Nau.  
Les seues dimensions indiquen que ens trobem davant d'un gran veler del segle I dC destinat al comerç, dels que connectaven la província de la Baetica amb els ports principals de Narbo, Roma i Neapolis. Amb una eslora estimada de 30 metres i un tonatge de port pròxim a les 230 tones, va naufragar possiblement fora de la seua ruta a escassos 1.000 metres de la costa davant del terme municipal de la Vila Joiosa.  
La seua arquitectura naval no té paral·lel en la bibliografia, és l'únic mercant del període localitzat a una profunditat que permet la investigació científica, la qual cosa constituïx un factor més de la seua excepcionalitat. De moment, comptem amb les dades d'una xicoteta zona que coincidix amb la situació de l'eix axial del barco, que permet concloure que es tracta d'una nau construïda a casc primer, amb les taules emmetxades per metxes i encaix amb una eslora pròxima als 30 metres la qual cosa la convertix, fins al moment, en la nau més gran coneguda de la seua cronologia.  
Els treballs d'excavació de 2012 han permés la recuperació de quatre lingots de plom allargats de secció triangular, que figuren entre els més grans i pesants d'estes característiques coneguts fins al moment. Els experts els han datat en el segle I dC i devien procedir de les mines de Sierra Morena oriental, a la península Ibèrica.  
Les quatre peces porten al dors una cartel·la rectangular en negatiu, les inscripcions en dos de les peces són parcialment llegibles i en les altres dos peces no s'han conservat.  
Tres dels lingots presenten contramarques realitzades després d'haver-se extret de les lingoteres. Comuns als tres són les marques estampillades (IMP GER AVG), que permeten als especialistes assegurar que els lingots de plom estudiats de les restes Bou Ferrer no tenen un propietari desconegut, sinó que pertanyien al mateix emperador de Roma, a un emperador del segle I de la dinastia julioclàudia. Les excavacions futures permetran conéixer si van pertànyer a Tiberi, Calígula, Claudi o Neró.  
L'excepcionalitat de les restes Bou Ferrer ha segut confirmada per les dades científiques obtingudes en les diferents campanyes d'excavació arqueològica, i assenyalen a un possible carregament per a l'abastiment de la família imperial.  
Per les dimensions de les restes amb quasi 30 metres d'eslora i unes 230 tones de port es creu que era capaç de transportar un carregament principal de 2.500 àmfores. Les tres campanyes d'excavacions arqueològiques realitzades fins al moment han permés extraure quasi 300 àmfores del carregament, 274 àmfores en les campanyes de 2006 i 2007 i 25 durant la campanya de 2012.  
En definitiva, es tracta d'un barco d'època altoimperial en què es combinen una sèrie de característiques que el convertixen en un jaciment arqueològic subaquàtic sense paral·lel conegut en l'actualitat; com el seu excel·lent estat de conservació, tant el carregament com el casc de la nau, i les seues grans dimensions.  
  
  
ANNEX II  
Normativa de protecció del Bé d'Interés Cultural i el seu entorn  
  
La Generalitat fomentarà la difusió pública d'este bé i garantirà el seu estudi i documentació amb criteris científics.  
Les activitats que a continuació s'indiquen hauran de comptar amb l'autorització expressa de l'òrgan competent en matèria de cultura, sense perjuí de les que per l'aplicació d'altres legislacions sectorials, resulten també procedents:  
1. L'ancoratge d'embarcacions en l'àmbit afectat per la declaració, que es duria a terme, en este cas, en les boies col·locades per a este efecte.  
2. La permanència de naus en l'enclavament delimitat.  
3. La pràctica de busseig de qualsevol tipus.  
4. La introducció de qualsevol tipus d'aparell subaquàtic que permeta el transport de persones o l'observació i/o manipulació remota a la zona de protecció.  
5. La pesca amb qualsevol tipus d'art.  
6. La realització de qualsevol intervenció de transcendència patrimonial, tant arqueològica com de qualsevol altra índole.